Dodatok k školskému poriadku č.2

Vyučovanie počas pandémie COVID19

1.     **Úvod**

 1.Tento Dodatok k školskému poriadku je vypracovaný podľa podmienok a možností ZŠ s MŠ Lietavská Svinná - Babkov. Popisuje organizačné kroky a postupy vyučovania od **1. 9. 2021.**

2.Dodatok k školskému poriadku rešpektuje opatrenia a rozhodnutia Úradu verejného zdravotníctva SR  a Ministerstva školstva, vedy výskumu a športu SR.

2.     **Prezenčná forma vzdelávania**

1. Rúška sú povinné pre všetkých žiakov a zamestnancov vo všetkých priestoroch školy, okrem lekársky potvrdených výnimiek.

2. Zákonný zástupca zabezpečí pre svoje **dieťa každý deň 2 rúška** a hygienické jednorazové vreckovky.

3**. Zákonný zástupca predkladá po každom prerušení dochádzky žiaka do ZŠ v trvaní viac ako 3 po sebe nasledujúce dni vyhlásenie zákonného zástupcu o bezpríznakovosti elektronickou prípadne písomnou formou**. Pri prerušení viac ako 5 pracovných dní z dôvodu akéhokoľvek ochorenia predkladá potvrdenie o chorobe vydané pediatrom.

4. Zákonný zástupca v prípade, **ak je u dieťaťa podozrenie alebo potvrdené ochorenie na COVID-19, bezodkladne o tejto skutočnosti informuje triedneho učiteľa, alebo vedenie školy.**

5. Nikto s príznakmi respiračného ochorenia nesmie vstúpiť do priestorov školy.

6. Ak žiak počas vyučovania prejavuje príznaky respiračného ochorenia, vyučujúci žiaka izoluje a následne informuje zákonného zástupcu, ktorý je povinný žiaka vyzdvihnúť.

7. **Rodičia a iné osoby** sa pri návšteve školy vo vestibule ohlásia službu konajúcej osobe a **samovoľne nevstupujú do priestorov školy**. Odporúčame návštevu si vopred dohodnúť.

**3. Dištančná forma vzdelávania**

1. Vzdelávanie dištančnou formou v plnom rozsahu nahrádza prezenčnú výučbu, je povinné pre každého žiaka.

2. Žiaci sa dištančne vzdelávajú podľa **aktuálneho rozvrhu**, ktorý škola zverejní.

Zadávanie úloh na nasledujúci deň musí byť uskutočnené do 15.00 hod.  prostredníctvom platformy - aplikácie BEZKRIEDY/ ZBOROVŇA. Žiak je povinný odoslať vypracované úlohy do stanoveného termínu vyučujúcim. Je dôležité, aby žiaci pravidelne sledovali BEZKRIEDY a webovú stránku školy.

4. Žiak môže požiadať vyučujúceho o individuálnu konzultáciu prostredníctvom elektronickej alebo telefonickej komunikácie. Učiteľ takému žiakovi poskytne pomoc a konzultáciu v primeranom rozsahu.

5. Učiteľ dodržiava požiadavku primeranosti. Poskytne žiakom primeranú spätnú väzbu vo forme slovného zhodnotenia.

6. Podklady na hodnotenie výchovno-vzdelávacích výsledkov žiakov počas prerušeného vyučovania v škole získava učiteľ najmä z portfólia žiackych prác a rozhovormi so žiakmi. Podkladmi sú aj projekty, riešenia komplexných úloh, tematické práce, samostatné praktické práce, pracovné listy a plnenie dištančných úloh spracované žiakmi počas domácej prípravy s prihliadnutím na individuálne podmienky každého žiaka.

7. Naďalej je venovaná starostlivosť o žiakov so ŠVVP prostredníctvom spolupráce so špeciálnou pedagogičkou.

8. Hodnotenie nebude prebiehať počas dištančného vzdelávania v týchto predmetoch: pracovné vyučovanie, informatika, telesná a športová výchova, hudobná výchova, výtvarná výchova, etická výchova, náboženská výchova.

9. Triedni učitelia sú povinní monitorovať stav dištančnej formy vzdelávania vo svojej triede, komunikovať, spolupracovať  s ostatnými vyučujúcimi a v rámci možností riešiť problémy spoločne.

10. V prípade neodkladných problémov týkajúcich sa vzdelávania sú žiaci povinní kontaktovať svojho triedneho učiteľa, resp. konkrétneho vyučujúceho.

12. Žiaka, ktorý nereaguje na dištančné vzdelávanie, bude kontaktovať vyučujúci alebo triedny učiteľ a zistí príčinu. V prípade, že žiak nemá prístup k internetu, škola zabezpečí papierovú formu zadaných úloh a vedenie školy dohodne spôsob doručenia zadaných úloh žiakovi.

13. Žiaci sú povinní každý deň kontrolovať svoje správy na BEZKRIEDY a sledovať aktualizácie na webovej stránke školy.

**4. Povinnosti žiakov počas dištančného vzdelávania**

1**. Žiaci sú povinní zúčastňovať sa na dištančnom vzdelávaní**, komunikovať s učiteľmi, rešpektovať ich pokyny. Sú povinní aktívne pracovať, študovať zaslané materiály, vypracovať zadania, posielať učiteľom výsledky riešení a podobne. Neúčasť na online vyučovaní musí zákonný zástupca ospravedlniť vyučujúcemu. Neospravedlnená neprítomnosť žiaka na online vyučovaní sa zapíše do triednej knihy.

2. Žiaci sa musia správať slušne a v súlade so školským poriadkom. **Pre všetkých zúčastnených online vzdelávania platí ochrana osobných údajov GDPR, porušenie ktorých je klasifikované ako trestný čin s následnými sankciami.**

3. Žiaci nesmú vyrušovať, vybavovať si osobné záležitosti so spolužiakmi (chatovať a pod.), hrať hry, streamovať online vzdelávanie.

4. Na hodinu musia byť vopred pripravení (pomôcky a učebné materiály).

5. Funkčnosť PC techniky si žiak vyskúša ráno, pred vyučovaním. Priebeh výučby nenarúša skúšaním techniky počas vyučovania.

6. Za nevhodné správanie, vyrušovanie alebo porušovanie školského poriadku môže učiteľ takéhoto žiaka z vyučovania „odpojiť“. Takéto správanie vyučujúci zaznačí ako poznámku do elektronickej triednej knihy a bude sa to riešiť ako priestupok proti školskému poriadku.

**5. Povinnosti zákonného zástupcu počas dištančného vzdelávania**

1. Zákonný zástupca žiaka sleduje a dodržiava usmernenia riaditeľa školy, triedneho učiteľa alebo vyučujúcich  prostredníctvom webovej stránke školy a BEZKRIEDY/ZBOROVŇA.

2. Zákonný zástupca žiaka komunikuje s triednym učiteľom, s príslušným vyučujúcim elektronickým alebo telefonickým spôsobom.

3. **V prípade neúčasti žiaka na online vyučovaní ospravedlní jeho absenciu**, ktorú musí zdôvodniť. Takisto informuje príslušného triedneho učiteľa, ak má žiak technické problémy s pripojením na internet alebo PC.

4. Podľa potreby zabezpečí podmienky pre dištančné vzdelávanie.

5. Nastaví dieťaťu denný režim a kontroluje jeho dodržiavanie.

6. Zabezpečí dohľad nad vzdelávaním dieťaťa, nad jeho prácou s domácimi úlohami a samoštúdiom,  nad odovzdávaním domácich úloh, nad účasťou dieťaťa na online hodinách.

V prípade zmien nariadených Úradom verejného zdravotníctva SR  a Ministerstvom školstva, vedy výskumu a športu SR sa bude postupovať podľa aktuálnych nariadení.

Schválené na pedagogickej rade

V Lietavskej Svinnej, 26.8.2021